ยังไม่เรียกประชุมกนง.นัดพิเศษแก้ค่าบาท
ธปท. ยังไม่มีการเรียกประชุม กนง. วาระพิเศษ แต่ยอมรับเงินบาทในขณะนี้แข็งค่าเร็วและแรง
22 เม.ย. 2556

ธปท. ยังไม่มีการเรียกประชุม กนง. วาระพิเศษ แต่ยอมรับเงินบาทในขณะนี้แข็งค่าเร็วและแรง
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) กล่าวชี้แจงสื่อมวลชนเรื่องจะมีการประชุมคณะกรรมการนโยบายการเงิน (กนง.) วาระพิเศษหรือไม่ ว่า การประชุม กนง. มีกระบวนการการพิจารณา และกำหนดแนวทางการทำงานภายใต้สถานการณ์ต่างๆ ซึ่งทุกอย่างมีกระบวนการรองรับอยู่แล้ว รวมถึงมีการมาตรการเพื่อรับมืออยู่แล้ว ดังนั้นขณะนี้ยังไม่มีการเรียกประชุมคณะกรรมการวาระพิเศษแต่อย่างใด
“ตอนนี้ยังไม่มีวาระการชุมกนง.รอบพิเศษ ส่วนเงินบาทแข็งค่าก็เป็นผลจากปัจจัยพื้นฐานทางเศรษฐกิจด้วย เพราะภาวะนี้ประเทศไทยชัดเจนอยู่แล้วว่าเข้มแข็ง นักลงทุนให้ความเชื่อมั่น จึงไม่แปลกที่ค่าเงินบาทจะแข็งขึ้นตามพื้นฐานเศรษฐกิจ แต่เรายอมรับว่าค่าเงินบาทแข็งค่าเร็วและแรงเกินไป ต้องดูต่อไปว่าตลาดจะปรับตัวอย่างไร หากจะต้องใช้มาตรการต่างๆเพื่อมาดูแลเงินทุนไหลเข้า ก็ต้องดูผลดีและผลเสีย รวมถึงผลกระทบต่อภาวเศรษฐกิจ” นายไพบูลย์กล่าว